
Faanyag típusok osztályozása ATR infravörös spektrumok alapján

A faanyag roncsolás-mentes vizsgálatában az infravörös spektrometria az egyik leggyakrabban alkalmazott analitikai technika. Alkalmazása magában foglalja az UV-degradáció, a hőmérsékleti kitettség, a gőzölés, a nedvesedés, stb. hatásainak kutatását. A méréstechnika fejlődése folyamán először diszperziós készülékekkel fapor pasztilla mintákat vizsgáltak. Az FT-IR és diffúz reflexiós mintatartó kiegészítő egységének megjelenésével a fafelület kémiai változásainak kutatása vált meghatározóvá. Az FT-IR totál reflexió kifejlesztése (FTIR-ATR) új vizsgálati kiterjesztésre nyújt lehetőséget. Ez idáig az FT-IR totál reflexiós mérési módszert a faanyagkutatásban még nem alkalmazták. A faanyag kutatásokba való integrálása ezen méréstechnika alkalmazásának feltérképezését igényli. A Nyugat-magyarországi Egyetem Kémiai Intézetében kidolgozott TDK pályamunka fő célkitűzése az FT-IR totál reflexiós spektrometria jel/zaj viszonyát befolyásoló paraméterek (felületi érdesség, minta-ZnSe egykristály effektív érintkezése) szerepének tisztázása volt. A totál reflexiós spektrumok mintázata jelentősen eltérhet a pasztilla minták spektrumaiétól, ami annak köszönhető, hogy totál reflexió alkalmazásánál az infravörös fény csak kb. 1.5-3 mm mélységig hatol be a faanyagba. A dolgozat másodlagos céljaként megvizsgáltuk a kemometria főkomponens elemzési (PCA) módszerének totál reflexiós spektrumokra való alkalmazhatóságát. Az optimális jel/zaj viszonyú faanyag spektrumoknak a főkomponens elemzési eredményeire csoportelemzési értékelést hajtottunk végre. Összegzésként megállapítottuk, hogy az FT-IR totál reflexiós spektrometria a felület csiszolását követően, alkalmas a faanyag vizsgálatára, valamint a spektrumaik bázisán a PCA elemzés és ahhoz társuló csoportosítás legalább olyan hatásos információt szolgáltat, mint amit a fapor pasztilla mintákra, ill. a diffúzreflexióval megvalósított vizsgálatok során származtatható.



